ซีฟโก้เบนเป้าเจาะธุรกิจพม่า
รับเหมาขยายธุรกิจ SEAFCO บุกพม่าหลังพับเสื่อสิงคโปร์ ส่วนไทยโพลีคอนส์หาเงินลงทุนโรงไฟฟ้า
5 มิ.ย. 2556

รับเหมาขยายธุรกิจ SEAFCO บุกพม่าหลังพับเสื่อสิงคโปร์ ส่วนไทยโพลีคอนส์หาเงินลงทุนโรงไฟฟ้า
นายณรงค์ ทัศนนิพันธ์ กรรมการผู้จัดการใหญ่ บริษัท ซีฟโก้ (SEAFCO) เปิดเผยถึงแผนการออกไปรุกธุรกิจต่างประเทศ ว่า บริษัทอยู่ระหว่างการรับงานเสาเข็มเจาะและสร้างกำแพงกันดินในพม่า โดยงานแรกจะเป็นคอนโดมิเนียม มูลค่างานกว่า 100 ล้านบาท ซึ่งใกล้ได้ข้อสรุปแล้ว หากได้รับงานคงจะตั้งบริษัทร่วมลงทุนกับผู้รับเหมาในพม่า คาดว่ารายได้จากต่างประเทศอยู่ที่ 5% ของเป้าหมายรายได้ปีนี้
“เราไปพม่าครั้งนี้เป็นครั้งแรก และออกไปต่างประเทศอีกครั้งหลังจากที่เคยเข้าไปรุกธุรกิจเสาเข็มเจาะในประเทศสิงคโปร์เมื่อ 3 ปีก่อน แต่กฎเกณฑ์มีความเข้มงวดมาก จึงตัดสินใจปิดบริษัทลูกในสิงคโปร์”
สำหรับผลงานปีนี้ ตั้งเป้ารายได้และกำไรจะโตในอัตรา 1020% จากปีก่อน และคาดว่าจะสามารถรักษาอัตรากำไรขั้นต้นและอัตรากำไรสุทธิในระดับใกล้เคียงกับไตรมาสแรกปีนี้ ซึ่งอยู่ที่ระดับ 20.54% และ 14.16% ตามลำดับ ซึ่งสูงกว่าปีก่อนที่ระดับ 17.43% และ 9.56%
ด้านนายไชยณรงค์ จันทร์พลังศรี กรรมการผู้จัดการ บริษัท ไทยโพลีคอนส์ (TPOLY) กล่าวว่า บริษัทได้ให้บริษัทหลักทรัพย์ ทรีนีตี้ ศึกษาหาข้อดีใน 4 แนวทางระดมทุน คาดว่าจะได้คำตอบภายในเดือน มิ.ย.นี้ เพื่อนำเงินใช้ลงทุนในบริษัทโฮลดิ้ง คอมพานี ดำเนินธุรกิจโรงไฟฟ้า ซึ่งเฟสแรกจะใช้เงินมูลค่า 300400 ล้านบาท ก่อสร้างโรงไฟฟ้า 3 แห่ง กำลังการผลิตรวม 40 เมกะวัตต์
“4 แนวทาง คือ 1.การกู้เงิน 2.แหล่งเงินของบริษัทแม่ 3.การแปลงสภาพวอร์แรนต์ และ 4.การขายหุ้นบริษัทลูกให้กับกองทุนในเอเชีย เช่น สิงคโปร์ แต่ TPOLY ยังคงถือหุ้นใหญ่ อย่างน้อย 51% เพราะจะนำบริษัทลูกเข้าตลาดหุ้น” นายไชยณรงค์ กล่าว